text: Politiet søger vidner efter overfald
  13 marts 2013 kl. 13.09
  Syd- og Sønderjyllands Politi vil gerne høre fra nogen, der har overværet et natligt overfald i Esbjerg.
  En 37-årig mand blev natten mellem lørdag den 9. og søndag den 10. marts overfaldet i Esbjerg.
  Det skete mellem klokken 03.30 og 04.30.
  Den 37-årige var på vej hjem fra byen og gik ad Kirkegade mod Spangsbjerghaven. 
  Pludseligt blev han skubbet omkuld bagfra og mistede kortvarigt bevidstheden. 
  Han nåede at se to personer løbe fra stedet.
  Den ene var iført en mørk jakke. Den anden var muligvis lyshåret. Det skete i nærheden af Skræntens udmunding i Kirkegade.
  Den 37-årige fik skader i ansigtet, der kan tyde på, at han er blevet slået eller sparket, mens han lå ned.
  Syd- og Sønderjyllands Politi vil gerne tale med vidner, der har set overfaldet eller som måske har bemærket, at nogen fulgte efter manden.
  Politiet har tlf. 114.
  